Megan Fox

Varhainen elämä

Megan Fox syntyi Oak Ridgen kaupungissa Tennesseessä. Hänen vanhempansa Gloria Darlene Cisson ja Franklin Thomas Fox erosivat hänen ollessa kolmevuotias. Äiti meni uusiin naimisiin, ja Megan ja hänen siskonsa Kristi kasvoivat äitinsä ja isäpuolensa Tony Tonachion luona. Foxilla oli omien sanojensa mukaan ”tiukka kasvatus”; hänellä ei esimerkiksi saanut olla poikaystävää eikä hän saanut kutsua ystäviä kotiinsa. Vaikka Foxia kasvatettiin alun perin helluntailaiseksi, hän kävi 12 vuotta katolista koulua.
Fox aloitti tanssi- ja näytelmätunnit viisivuotiaana. Lisäksi hän oli mukana koulun kuorossa ja paikallisessa uimajoukkueessa. Hän jatkoi tanssiharrastustaan vielä muutettuaan kymmenvuotiaana St. Petersburgiin, Floridaan, jossa hän kävi koulunsa loppuun. Fox aloitti mallintyöt 13-vuotiaana, voitettuaan useita palkintoja Etelä-Carolinassa pidetyssä malli- ja kykykilpailussa.
Fox on kertonut olleensa koulukiusattu.

Ura

Foxin debyytti näyttelijänä oli vuonna 2001 elokuvassa Loma Bahamalla, jonka pääosissa olivat Mary-Kate ja Ashley Olsen. Elokuva julkaistiin suoraan DVD:lle. Lisäksi Fox vieraili parissa tv-sarjassa. Hänellä oli kreditoimaton rooli elokuvassa Bad Boys II (2003).
Varsinaisen elokuvadebyyttinsä Fox teki vuonna 2004 elokuvassa Teinidraamakuningattaren tunnustukset, jossa hän näytteli sivuroolissa ilkeää Carlaa. Foxin läpimurtorooli oli vuonna 2007 elokuvassa Transformers, jossa hän näytteli Shia LaBeoufin esittämän päähenkilön ihastuksen kohdetta. Fox sai roolistaan MTV Movie Award-ehdokkuuden sekä kolme Teen Choice-ehdokkuutta. Hän uusi roolinsa elokuvan jatko-osassa Transformers: Kaatuneiden kosto vuonna 2009. Hänellä oli erimielisyyksiä elokuvan ohjaajan Michael Bayn kanssa ja hänen väitettiin verranneen työskentelyä Bayn kanssa työskentelyksi Adolf Hitlerille. Foxin väitetystä kommentista nousseen kohun seurauksena hän ei enää esiintynyt Transformers –elokuvasarjan kolmannessa osassa.
Vuonna 2009 Fox näytteli pääroolin elokuvassa Jennifer’s Body, joka oli hänen ensimmäinen pääosansa sitten Transformers –elokuvien. Vuonna 2013 Fox sopi välinsä Bayn kanssa ja näytteli naispääosaa, April O’Neiliä Bayn elokuvassa Teenage Mutant Ninja Turtles (2014). Hän näytteli saman roolin elokuvan jatko-osassa, joka tuli ensi-iltaan 2016.  
Lokakuussa 2015 ilmoitettiin, että Fox korvaa väliaikaisesti Zooey Deschanelin tv-sarjassa Kolme miestä ja tyttö tämän jäädessä äitiyslomalle.
Fox esiintyi Eminemin ja Rihannan musiikkivideolla ”Love the Way You Lie” yhdessä näyttelijä Dominic Monaghanin kanssa vuonna 2010. Hän on tehnyt myös mallintöitä muun muassa alusvaatemainoksissa.

Imago

Fox on kertonut olevansa luonteeltaan hieman epäsosiaalinen ja viihtyvänsä paljon myös yksin. 
Fox äänestettiin miestenlehti FHM-lehdessä ”Maailman seksikkäimmäksi naiseksi” vuonna 2008. Hän on ollut myös useiden muiden lehtien ”maailman seksikkäin”- ja ”maailman kaunein” -listoilla monina vuosina. Maxim-lehti valitsi Foxin maailman 18. seksikkäimmäksi naiseksi vuonna 2007.

Yksityiselämä

Fox meni naimisiin näyttelijä Brian Austin Greenin kanssa kesäkuussa 2010. Heillä on kolme lasta, vuosina 2012, 2014 ja 2016 syntyneet pojat. Fox jätti avioerohakemuksen elokuussa 2015. Pari palasi yhteen alkuvuodesta 2016, jolloin Fox odotti heidän kolmatta lastaan.
Fox on kertonut kärsivänsä pakko-oireisesta häiriöstä, ja olevansa biseksuaali.